રાજકુમાર સંતોષીની ‘ઘાયલ’નો સની દેઓલ આપણો નવો ઍન્ગ્રી યંગ મૅન હતો, સ્વદેશી રૅમ્બો હતો. તેણે કાયદાના નામનું નાહી નાખેલું એટલે પોતે જ કાયદો હાથમાં લઈને ન્યાય તોળી નાખતો. ૧૯૯૦ના એ ઘાયલ યાને કે અજય મહેરાની કથા જ્યાં પૂરી થયેલી ત્યાંથી જ વન્સ અગેઇન સ્ટાર્ટ થઈ છે. પરંતુ આ વખતે ન તો એ રાજકુમાર સંતોષી છે ન ગળે ઊતરે એવી સ્ટોરી છે ન સીટીઓ વગાડવા મજબૂર કરે એવા ડાયલૉગ્સ છે ન સનીની ત્રાડમાં દમ છે કે ન તેને કાંટે કી ટક્કર આપે એવું અમરીશ પુરી ટાઇપનું કોઈ પાત્ર છે. છે તો બસ, હાસ્યાસ્પદ બની જતો મેલોડ્રામા અને ટીવી પર આવતી ડબ થયેલી સાઉથ ઇન્ડિયન ફિલ્મો જેવી અતિશયોક્તિથી ફાટ-ફાટ થતી ચેઝ અને ફાઇટ-સીક્વન્સ.